จับตาผลประชุมกสท.วันนี้มีมติกรณี NEWS เข้าซื้อ NMG
จับตาผลประชุมกสท.วันนี้มีมติกรณี NEWS เข้าซื้อ NMG
29 มิ.ย. 2558

นางสาวสุภิญญา กลางณรงค์ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า วันนี้ ในการประชุมคณะกรรมการกิจการกระจายเสียงและกิจการโทรทัศน์(กสท.) ครั้งที่ 21/2558 มีวาระการประชุมสำคัญน่าจับตา วาระการพิจารณากรณีการเป็นผู้มีผลประโยชน์ร่วมกันของผู้รับใบอนุญาตดิจิตอลทีวี
หมวดหมู่ข่าวสารและสาระ (กรณี บมจ.โซลูชั่นคอนเนอร์ (1998) หรือ SLC ปัจจุบันเปลี่ยนเป็น บริษัท นิวส์ เน็ตเวิร์ค คอร์ปอเรชั่น จำกัด (มหาชน) หรือ NEWS เข้าซื้อหุ้นสามัญของ บริษัท เนชั่น มัลติมีเดีย กรุ๊ป จำกัด (มหาชน) หรือ  NMG อันอาจส่งผลให้เกิดการครอบงำกิจการ
ทั้งนี้ มติ กสทช. ครั้งที่ 5/58 ได้มอบหมายให้ กรรมการ กสท. ดำเนินการแทน กสทช. ในการพิจารณา ตามมาตรา 27(17) แห่ง พ.ร.บ.องค์กรจัดสรรคลื่นความถี่ฯ 2553 และมาตรา 31 แห่ง พ.ร.บ.ประกอบกิจการฯ 2551
นางสาวสุภิญญา กล่าวว่า ตนยืนยันตามมติเดิมว่าการถือหุ้นเกินร้อยละ 10 ขัดต่อประกาศ กสทช. และพ.ร.บ.ที่เกี่ยวข้อง ควรจะต้องมีการแก้ไขการถือหุ้นให้เหลือไม่เกินร้อยละ 10 เพราะผู้ถือหุ้นทั้งสองช่องเป็นหมวดหมู่ช่องข่าวเหมือนกัน ส่วนผลการลงมติใหม่ของกรรมการจะเป็นอย่างไรต้องติดตามต่อไป ในขณะที่บริษัทเครือช่องเนชั่น ได้ดำเนินการฟ้องมติ กสท. ที่ผ่านมาต่อศาลปกครองแล้ว
รวมทั้งวาระอื่นๆ ที่จะมีการพิจารณาได้แก่ วาระผลการวิเคราะห์เพื่อออกใบอนุญาตสถานีวิทยุโทรทัศน์รัฐสภา  โดยก่อนหน้านี้ได้มีการอนุญาตให้เป็นผู้ได้รับสิทธิใช้คลื่นความถี่การประกอบกิจการโทรทัศน์ดิจิตอลภาคพื้นดิน บริการสาธารณะประเภทที่สาม ของสำนักเลขาธิการสภาผู้แทนราษฎรช่องรายการ โดยมีระยะเวลาใบอนุญาต 4 ปี ซึ่งหากมติผ่านจะสามารถเริ่มออกอากาศทางดิจิตอลทีวีหมายเลขช่อง 10 
นอกจากนี้มีวาระการพิจารณาหนังสือร้องเรียนจากสมาคมเคเบิลทีวีแห่งประเทศไทย ขอให้พิจารณาทบทวนเพื่อขอผ่อนผันให้ผู้ให้บริการเคเบิลทีวีที่เป็นอนาล็อกยังไม่ต้องปฏิบัติตามการเผยแพร่บริการโทรทัศน์ที่เป็นการทั่วไป วาระสรุปผลการรับฟังความคิดเห็นสาธารณะต่อ ร่าง ประกาศ กสทช .เรื่อง แผนแม่บทบริหารคลื่นความถี่ ฉบับที่ 2 พ.ศ. 2558 และวาระเพื่อทราบเรื่องร้องเรียนกรณีต่างๆ ได้แก่ การออกอากาศรายการข่าว Brights News ทางสถานีโทรทัศน์ไบรท์ทีวีมีการเสนอภาพข่าวไม่เหมาะสม วาระเรื่องร้องเรียน กรณีช่อง 3 เผยแพร่รายการ “เดอะแฟมิลี่แก็งค์” สัมภาษณ์วงดนตรีนกแล ที่มีถ้อยคำเหยียดหยามชาติพันธุ์ และวาระอื่นๆ